Predkladacia správa

Na základe prílohy Plánu legislatívnych úloh vlády Slovenskej republiky na rok 2002   pod poradovým číslom 2 a 3 má Úrad geodézie, kartografie a katastra Slovenskej republiky vypracovať návrh  zákona, ktorým sa mení a dopĺňa zákon Národnej rady Slovenskej republiky č. 216/1995 Z. z. o Komore geodetov a kartografov a návrh  zákona, ktorým sa mení a dopĺňa zákon Národnej rady Slovenskej republiky č. 215/1995 Z. z. o geodézii a kartografii. 
Tieto návrhy novelizácie zákonov boli zaradené do prílohy plánu legislatívnych úloh  a mali nadviazať na prijatie zákona  o uznávaní odborných kvalifikácií. Tento zákon bol schválený Národnou radou Slovenskej republiky dňa 20.júna 2002 a zverejnený v Zbierke zákonov pod č. 477/2002. Vzhľadom na to, že v priebehu pripomienkového konania boli predložené viaceré zásadné pripomienky smerujúce najmä  k harmonizácii týchto predpisov s právom Európskej únie v oblasti vykonávania geodetických a kartografických činností občanmi členských štátov Európskej únie a  v oblasti  fungovania samosprávnej stavovskej organizácie Komory geodetov a kartografov, ktorých dopracovanie je časovo náročnejšie žiadame vypustiť obidva návrhy zákonov z Plánu legislatívnych úloh vlády Slovenskej republiky na rok 2002. Príprava kvalitných noviel obidvoch zákonov, ktoré by úplne zosúladili citované zákony s právom Európskej únie si vyžaduje dlhší čas. 
Obidva návrhy  zákonov navrhujeme zaradiť do Plánu legislatívnych úloh vlády Slovenskej republiky na rok 2003. 
Prerokovanie materiálu a schválenie zrušenia úloh nemá finančný, ekonomický, enviromentálny vplyv ani vplyv na zamestnanosť.
Návrh na zrušenie úloh bol zaslaný  na medzirezortné pripomienkové konanie 24 subjektom.
Materiál sa predkladá bez rozporu.